Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Здружението на граѓани Центар за граѓански комуникации ЦГК-Скопје, поднесена преку полномошник Сабина Факиќ, вработена во Здружението, против Агенцијата за храна и ветеринарство, по предметот Барање за пристап до информации од јавен карактер, на 29.03.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Сабина Факиќ, вработена во Здружението, против Агенцијата за храна и ветеринарство, заведена во Агенцијата под бр.08-59 на 18.03.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 19.02.2024 година поднело Барање за пристап до информации од јавен карактер до Агенцијата за храна и ветеринарство, со кое побарало по е-маил да му се достави електронски запис од следните информации:

„Од Имателот ја барам следната информација од јавен карактер за постапка за јавна набавка на истражување на перцепцијата кај граѓаните за надлежностите и активностите на АХВ како институција одговорна за безбедност на храна и заштита на животни и корпоративна и социјална одговорнот бр.21241/2023:

* Одлука за јавна набавка;
* Записник од отворањето на понудите;
* Записник од спроведениот технички дијалог;
* Пристигнати понуди или пријави за учество (Образец на понуда-Финансиска понуда);
* Извештај за извршената евалуација;
* Извештај за спроведената постапка за доделување на договор за јавна набавка;
* Одлуката за избор на најповолна понуда или поништување на постапката која одговорното лице ја донесе во врска со постапката;
* Извештај од спроведената е-аукција;
* Потпишан договор за јавната набавка или рамковната спогодба; и
* Записник со инструкции добиени од Бирото за јавни набавки доколку постапката за јавна набавка била предмет на управна контрола и сите документи поврзани со управната контрола.“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-59 на 18.03.2024 година.

Агенција, преку е-маил заведен под бр.08-59 од 18.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 19.03.2024 година, Имателот на информации до Агенцијата достави Произнесување по жалба бр.03-543/4 од 19.03.2024 година, со кој ја известува Агенцијата дека: “...Агенцијата за храна и ветеринарство, на 06.03.2024 година, позитивно одговори на Барањето за слободен пристап до информации од јавен карактер со бр.03-543/1 од 19.02.2024 година и истото по електронска пошта е пратено на барателот на 06.03.2024 година но поради печатна грешка во мејл адресата одговорот не стигнал до барателот. Ве известуваме дека Решението за позитивен одговор на барањето денес 19.03.2024 година повторно е пратено до барателот по електронска пошта...“. Во прилог го достави Решението за позитивен одговор на барање за пристап до информации од јавен карактер и сите списи во врска со предметот.

Незадоволен од донесеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-59 на 21.03.2024 година. Во Жалбата меѓу другото е наведено: “...Со овој одговор имателот на информации делумно одговорил по барањето на барателот. Имено, имателот на информации не ги доставил бараните документи; Записник од спроведениот технички дијалог; Извештај за извршената евалуација; Извештај за спроведената постапка за доделување на договор за јавна набавка; Одлуката за избор на најповолна понуда или поништување на постапката која одговорното лице ја донесе во врска со постапката и Записник со инструкции добиени од Бирото за јавни набавки доколку постапката за јавна набавка била предмет на управна контрола и сите документи поврзани со управната контрола.“

Агенција, преку е-маил заведен под бр.08-59 од 21.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 26.03.2024 година, Имателот на информации до Агенцијата достави Произнесување по жалба бр.25.03.2024 година од 26.03.2024 година, со кој ја известува Агенцијата дека: “...Агенцијата за храна и ветеринарство, на 25.03.2024 година по електронска пошта го извести барателот дека Јавната набавка која е предмет на барањето е поништена и поради тоа дел од бараните документи не се креирани, исто така во прилог на мејлот е доставен целиот предмет со сите документи од постапката“. Во прилог ги достави сите списи во врска со предметот.

На 29.03.2024 година, Барателот на информации до Агенцијата достави е-маил заведен под бр.08-59, со кој ја извести Агенцијата дека „..го добивме одговорот од имателот на информации Агенција за храна и ветеринарство, жалбата ја повлекуваме...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**